སངས་རྒྱས་ཀྱི་གོ་འཕང་འཐོབ་པ་ལ་གེགས་བྱེད་པའི་མ་དག་ཁྱིམ་པའི་རྟགས་རྣམས་དོར་ཏེ།ཡང་དག་རྨད་དུ་བྱུང་བའི་གོས་འཆང་དགོས་པའི་དང་པོ་པད་ཞུ་ནི།གཤེན་གྱི་དགེ་སྤྱོད་ལ་འཇུག་པའི་ཞྭ་སྟེ།སྔོན་སྟོན་པ་གཤེན་རབ་མི་བོ་གཤེན་ལོ་སོ་གཅིག་ནས་རྣམ་དག་དཀའ་ཐུབ་ཀྱི་མཛད་པ་དབུ་བཙུགས་པའི་དུས་སུ་ན་བཟའ་གོས་དྲུག་གི་ནང་ནས་ཞྭ་འདི་གསོལ་བ་ཡིན།དེ་ཡང་ཀླད་དུ་སུལ་བུ་ཉི་ཤུ་རྩ་ལྔ་དང་ལྡན་ཞིང༌།གཙུག་དུ་ཚང་བུག་དོད་པ།ཕྱི་རིམ་པད་མ་འདབ་བཞིའམ་ཡང་ན་དྲུག་དང་བརྒྱད་གང་རུང་གིས་སྐོར་བ་ཞིག་དགོས་ཏེ།འདུལ་བ་གསང་ལུང་ལས།པད་ཞུ་སུལ་བུ་རྩ་ལྔ་ནི།རིགས་ལྔ་ལྷ་ཡི་སྐུ་དང་སྦྱར།ཕྱོགས་བཞི་དག་ཏུ་པད་འདབ་བཞི།ནོན་པད་བཞི་ཡིས་མཚམས་བཞིར་མནན།པད་མ་སྤུངས་པ་ལྟ་བུར་བྱ།ཞེས་གསུངས་པ་ལྟར་རོ།།རྒྱུ་ནི་རས་དང་སྣམ་བུ་སོགས་ཏེ་བཟང་ངན་རན་པར་བྱ་དགོས།མདོར་ན་འཁོར་བའི་གནས་ནས་བརྒལ་ཞིང་སྲུང་ཁྲིམས་ཉིས་བརྒྱ་ལྔ་བཅུ་དང་ལྡན་པའི་དག་པ་དྲང་སྲོང་གི་ཞྭ་དང༌།དབྱིབས་པད་མ་སྤུངས་པ་ལྟར་ཡོད་པས་ན་དེ་ལྟར་བྱའོ།།